
			A Marta, por estar
Na memoria de Miguel Á. Sobrino Blanco

		

	
		
			Explicarlles isto a vostedes é tamén explicarme a min mesmo e esforzarme por poñer no seu lugar cousas desprazadas ou subvertidas pola ignorancia e pola mala fe que, na maior parte dos xuízos que se emiten sobre as artes, sempre vemos unidas por un vínculo misterioso.

			(STRAVINSKI 2021, Poética musical)

		

	
		
			Limiar

			Achegármonos á situación sociolingüística de Galicia supón afondar nunha multitude de problemáticas, de experiencias e de saberes. Facelo, ademais, cunha intención divulgativa entraña un exercicio de síntese e, asemade, débese soster nunha análise rigorosa ao redor desa multitude, non sempre doada de comprender e de explicar. Isto é o que intentamos neste libro: ofrecer da forma máis clara posíbel un coñecemento especializado sobre o momento actual polo que transitan a lingua galega e a comunidade de fala galegófona.

			Para tal fin, optamos por dialogar a partir dun ramallo de preguntas e respostas cuxa finalidade é afondar na clarificación da temática que temos entre mans. Algunhas, de seguro, forman parte de conversas cotiás en que a situación sociolingüística se converte no foco discursivo. A este respecto, este libro tamén procura desmontar o ultracrepidarianismo sociolingüístico que, con frecuencia, emerxe como unha falsa autoridade en conversas cotiás, e mesmo en certos foros sectarios, mesturando e manipulando todo nunha ausencia da verdade. En definitiva, o que tentamos é contribuír a espallar unha conciencia sociolingüística crítica na poboación interesada na lingua galega, no seu presente e futuro.

			De certo, todas e todos podemos falar sobre as nosas experiencias coas linguas, mais iso non debe significar convertelas no paradigma que debe guiar os demais, como se dun sistema referencial se tratase. Pásanos igual cando falamos do clima, da democracia ou da economía, por citar algúns exemplos. Sen termos formación especializada (lecturas, análise, investigación etc.), aceptamos case todo o que non choque coa nosa experiencia, sexa verdade ou non. Fronte a iso, cómpre formarnos e dialogar con rigor, afastar a ignorancia e a mala fe.

			Quen se achegue a este libro quizais bote en falta algunhas preguntas nun tema tan amplo coma o que nos ocupa. Mesmo coincidindo na relevancia da selección feita, as respostas dadas poden abrir dúbidas, conflitos, discrepancias e, sobre todo, novas preguntas. Lograr iso sería cumprir o obxectivo que acabamos de relatar.

			Mentres redactaba a obra, decateime de que algunhas das preguntas iniciais que me propuxen responder solapábanse con outras, polo que o número se foi reducindo ata chegar a estas trinta e dúas. Iso non significa que a presente escolma estea libre de coincidencias interpretativas. En certo sentido, estamos dando voltas sobre o mesmo; de aí que xurdan tamén algunhas reiteracións e, mesmo, contradicións.

			Quero rematar este limiar agradecendo a todas as persoas coas que dialoguei e traballei arreo desde 1990, cando me iniciei na investigación sociolingüística. Son tantas que me permito non identificalas porque de seguro que me esquecería de nomes. A todas e a todos vós, beizón pola vosa axuda, polas vosas críticas, polo voso tempo e polo voso diálogo.

			Por que o galego é unha lingua minorada?

			A consideración teórica arredor da minoración das linguas supón manexar diferentes indicadores, cuantitativos e cualitativos, de alcance diverso en función das condicións estruturais e superestruturais que caracterizan unha determinada comunidade lingüística. Nalgúns casos, o indicador chave é o número de falantes activos, entendendo por iso as persoas que utilizan a diario un idioma. Así, nun contexto sociolingüístico en que dúas ou máis linguas son usadas, as que teñen menos falantes adoitan considerarse linguas minoradas. Noutras ocasións, o criterio predominante é o grao de protección legal que un idioma ten fronte a outro(s) falados(s) nun territorio, con independencia do número de usuarios, xa que non son escasos os exemplos nos que a lingua con menor protección ten máis falantes e, así a todo, pasa a ser considerada lingua minorada. Na maioría dos casos nos que identificamos unha lingua como minorada coinciden os dous indicadores sinalados: menos falantes e menor protección.

			Tomemos, como exemplo, a definición que recolle o Artigo 1 da Carta Europea para as Linguas Rexionais ou Minoritarias1 do Consello de Europa. Neste tratado internacional, pola expresión «linguas rexionais ou minoritarias» enténdense aquelas linguas:

			i)faladas tradicionalmente nun territorio dun Estado por nacionais dese Estado que constitúen un grupo numericamente inferior ao resto da poboación do Estado, e

			ii)diferentes da(s) lingua(s) oficial(is) do Estado; non inclúe os dialectos da(s) lingua(s) oficial(is) do Estado nin as linguas dos inmigrantes;

			Como vemos, esta definición explicita os dous indicadores aos que acabamos de facer referencia, co salientábel matiz de que unha lingua oficial pode ser minorada se esa oficialidade non abrangue a totalidade do Estado. Tamén é destacábel a exclusión das linguas da poboación inmigrante, o que permite falar, neses casos, dunha dobre minoración.

			A consideración do galego como lingua minorada explícase non tanto polo número absoluto de falantes, senón polo proceso de substitución lingüística iniciado séculos atrás, mais acelerado de xeito notorio desde a metade do século XX. É dicir, para unha mellor comprensión desta condición, cómpre sinalar que estamos ante un exemplo do que denominamos «minoración dinámica», entendida como unha situación sociolingüística cunha lingua minorada que perde falantes. Se ben esta é a característica da meirande parte dos procesos de minoración actual, non o foi noutras épocas históricas, onde a perda de falantes era secundaria. Así, no caso do galego, se durante séculos esa minoración non tivo especiais repercusións no desprazamento da lingua inicial, a súa estigmatización acrecentouse durante o franquismo e no período de maior mobilidade poboacional do rural ao urbano, co fortalecemento demográfico das cidades atlánticas. A isto hai que engadir unha deficiente política lingüística desde os anos 80 ata a actualidade. En definitiva, no caso de Galicia, a perda de falantes nas últimas décadas é indiscutíbel. Fóra de Galicia, a lingua está nunha situación de dobre minoración, tanto polo escaso número de falantes, coma pola nula ou reducida protección legal.

			O camiño cara á desminoración debería converterse nun desafío político de primeira magnitude, mais, na práctica, non semella ocupar ese lugar (véxase a pregunta 31). As políticas públicas fomentan esa minoración, como se dun espazo irresolúbel se tratase. Fai falta unha ruptura co consentimento construído ao redor do galego como lingua secundaria nun contexto de «bilingüismo cordial» no que as políticas consensualistas, en tanto que políticas dominantes, aceiran esa secundarización.

			
			
				
					1 https://celmi.uvigo.gal/gl/charter. Para saber máis sobre a Carta, remitimos á pregunta 9.

			Canta xente fala a lingua galega en Galicia?

			Cando se dá conta do número de falantes dunha lingua é comprensíbel que esteamos facendo referencia a estimacións. De feito, agás en casos excepcionais, polo reducido número de persoas dunha determinada comunidade lingüística, recoller con precisión datos demolingüísticos constitúe non só un desafío senón unha imposibilidade práctica. As razóns son diversas, entre elas as que recollemos a seguir.

			Necesitamos unha reflexión sobre que entendemos por ser falante dunha lingua, en particular en comunidades lingüísticas bilingües, como é o caso de Galicia. Nesa consideración xorden problemáticas adicionais ao redor das diferentes conceptualizacións do que podemos entender como suxeito falante de galego. Se non temos dúbidas ao respecto coas persoas que se definen como monolingües neste idioma, resulta moito máis complexo o acordo sobre as que se consideran bilingües, entre outras cousas porque non é o mesmo ser bilingüe activo que ser bilingüe receptivo. No caso do bilingüismo activo, tampouco é o mesmo se hai un predominio notorio do uso dunha das linguas, poñamos o 90 % do tempo, a se se trata dunha persoa que dedica un tempo equiparábel a cada unha das dúas linguas.

			De lograrmos clarexar estas cuestións teóricas, situámonos perante un reto metodolóxico, que ten que ver, nin máis nin menos, coa dificultade de acceder a unha mostra representativa do conxunto da poboación, sen límites de acceso a grupos de idade, como con frecuencia acontece en traballos sociolingüísticos. Ademais, as enquisas cuantitativas adoitan usar cuestionarios para indagar sobre os usos lingüísticos, mais, en realidade, ao que se accede é a autopercepcións das persoas informantes sobre os seus usos e non aos usos reais. Como é esperábel, ambas as problemáticas que acabamos de sinalar están relacionadas, xa que detrás de todo cuestionario se agarda unha concepción epistemolóxica que orienta e determina os resultados, alén dunha decisión analítica estatística, que, ás veces, se converte nun leito de Procusto.

			A pesar do dito, en Galicia son numerosos os traballos publicados nas últimas décadas que ofrecen unha cuantificación das persoas que se consideran galegofalantes, monolingües ou bilingües. Centrándonos nos datos oficiais recollidos no sitio web do Instituto Galego de Estatística2, os resultados máis recentes, correspondentes ao ano 2018, reflicten que 1.926.005 persoas facían uso habitual do galego no momento en que se tomaron os datos para a denominada Enquisa estrutural a fogares. Coñecemento e uso do galego, que se realiza cada cinco anos desde 2003. O dato en bruto mostra unha presenza moi relevante da lingua, nun país que en 2018 acadaba unha poboación total de 2.701.743 persoas. Agora ben, neses case dous millóns están incluídas as persoas que din falar habitualmente só galego (778.670), máis galego que castelán (533.338) e máis castelán que galego (593.997).

			Como non sabemos que entendeu cada informante por estas dúas últimas posibilidades, asumimos que unha cuantificación realista de «eu son galegofalante» debe descartar os que manifestan que falan máis castelán que galego. Desde logo, isto non é o que recolle a citada enquisa, máis centrada en «eu falo galego», pero non é problemático asumir que as persoas monolingües en galego e as que afirman falar máis galego que castelán poidan identificarse e definirse, con máis ou menos matices no caso destas últimas, como galegofalantes. Desde esa perspectiva, o número de galegofalantes en Galicia quedaría reducido a 1.332.008, o que supón xa menos da metade da poboación. Se atendemos á evolución desde 2003 os resultados son os que recolle a táboa 1.

			Táboa 1. Poboación galegofalante en Galicia

			Fonte: Instituto Galego de Estatística

			Se optamos por unha consideración máis restritiva e, asemade, plenamente coherente co que entendemos por ser falante dunha lingua en termos un algo máis abstractos, as 778.670 persoas que se declaran monolingües en galego supoñían, na altura da enquisa do IGE (2018), o 28,8 % da poboación de Galicia.

			En definitiva, unha cousa é que nos consideremos falantes de galego porque usamos de cando en vez este idioma e outra é que ser falante dunha lingua estea relacionado coa nosa identidade e ideoloxía, alén do uso. Os cinco millóns de persoas no Estado español

